«Fri presse» av Tor Jonsson

Fri presse er ikkje det same som ei upolitisk presse. Ei upolitisk presse har ikkje leverett, for alle vakne menneske må vera politisk interessert. Ei fri presse er ikkje bunden av parti og er open for alle, både partilause og partifolk.

For dei som meiner utviklinga har stana opp anno 1945 og den eviggyldige sanninga fekk rom i eit eller anna partiprogram, er partipressa nok. Den største misjonen ei fri presse har, er nett at den kan ta opp nye tankar i tida utan omsyn til om det høver med eit vedteke program. Ein kan ikkje vedta program for framtida.

Det vert stundom framhalde at frie aviser er omsynslause og personlege. Til dette kan svarast at det løyner seg ofte personlege interesser bakom «sakene» og det vil da vera urettvist å hogge ned ei god sak av di talsmennene for saka ikkje held mål.

I ei fri avis kan alle koma til orde når det ligg ærleg vilje bak. Under krigen lærde folket seg til å *kviskre* meiningane sine. Nå er det andre tilhøve. Dei som tenkjer og meiner ærleg, kjem til pressa. Det som ikkje toler ljoset, høyrer ikkje livet til. Skitentysvask bør og gå føre seg i fullt dagsljos.

Mange av partipolitikarane har tungt for å skjøne at ei fri presse har ein stor misjon. Dei burde tenkje seg litt om. Det er kanskje den frie pressa som skal bera fram idéane som må koma når dei gamle idéane skal gå over i soga.

Teksten er skriven 1945–1947